‘Eksplisiete inhoud’ kos sepie sy naweek-omnibusArgieffoto Die SAUK het ŉ Suid-Afrikaanse sepie se omnibus vir die naweek verbied aangesien daar glo eksplisiete inhoud in van vandeesweek se episodes was. Die SAUK het Vrydag besluit om die sepie, Generations – The Legacy Omnibus, te onttrek wat Saterdae op SABC1 uitgesaai word. Volgens Kaizer Kganyago, woordvoerder van die SAUK, het die openbare uitsaaier klagtes ontvang wat hulle genoop het om die beplande vertonings van die sepie te kanselleer. “Die oop tydgleuf van die gekanselleerde sepie sal vervang word met vyf episodes van Generations wat van 1 tot 5 Desember 2014 vir die eerste keer gewys het. Dit sal van 11:00 tot 13:30 uitgesaai word,” het Kganyago gesê. “Ons wil kykers verseker dat ons hul terugvoer ernstig opneem en vra om verskoning vir enige ongerief of ongemak wat hierdie week se episodes kon veroorsaak het.” ŉ Reeks stomende sekstonele het tot die klagtes gelei en sosialemediaverbruikers het dit as sagte pornografie beskryf.